Tuis Produkte Pinkster 2010 Eksegetiese riglyne
Vrydag, 19 Maart 2010 14:15	Geskryf deur Webmeester
In sy bekroonde boek Wie was Jesus regtig? waarsku Francois Wessels dat daar in Suid-Afrika dikwels meer met die hart as die verstand geglo word. So verplaas gelowiges dikwels die openbare gesprek wat ons geloof moet verantwoord na 'n private innerlike ruimte. Hy noem dit 'n intellektuele emigrasie.
Dit is só anders as wat ons hier van Paulus sien.
1. stilstaan by dié gedeelte en die betekenis daarvan ontsluit vir ons, en dan aan die einde
2. 'n paar opmerkings maak oor die redelikheid van ons geloof.
Paulus is in Atene waar hy wag vir Silas en Timoteus om van Berea af te kom, na daar 'n opstand rondom Paulus losgebreek het. Dit is op die tweede sendingreis, waar hulle nou weens die Gees se werking ook in Europa, Griekeland, optree.
Griekeland was teen dié tyd nie meer 'n politieke mag nie, maar wel 'n kulturele en filosofiese mag. Grieks was bv. steeds die amptelike wêreldtaal. En hulle demokratiese model het tot vandag toe 'n groot invloed in die wêreld. Die Nuwe Testament is ook in koine-Grieks geskryf.
Atene was destyds 'n soort wêreld op sy eie. Amper soos Londen of New York. 'n Soort kultuursentrum van tempels, teaters, markpleine - waar mense van oor die hele wêreld saamgetrek is. Amper 'n soort geestelike middelpunt vir die denkendes van daardie tyd. Atene het 'n ryke verskeidenheid, iets van die kreatiewe veelvoud van die skepping en die kultuur wat hieruit gegroei het, weerspieël. Dit was die soort plek waar die lewe nie stilstaan nie, maar waar nuwe dinge daagliks gebeur.
Soos Lukas dit hier stel: "Die Ateners in die algemeen en die uitlanders wat daar gewoon het, het hulle tyd aan niks anders bestee as om iets nuut te sê of te hoor nie."
Vrydag, 19 Maart 2010 14:11	Geskryf deur Webmeester
Lukas het nou by Paulus, Silas en Timoteus aangesluit in Filippi (hy skryf nou weer in die eerste persoon, ons),'n Romeinse kolonie in Masedonië. Dit is ongeveer 50 of 51 n.C. Daar was nie 'n sinagoge nie (jy het 10 mans nodig gehad daarvoor) en daarom het die Joodse gelowiges, ons lees hier net van vroue, moontlik getroud met Grieke, by 'n bidplek by die rivier, die Gangitis, vergader.
Die eerste Europeër wat glo, is 'n vrou
En dan gebeur die wonder, die hele Europese kerkgeskiedenis begin met 'n eenvoudige verhaal van 'n vrou, nogal ryk ook, wat langs 'n rivier in Jesus begin glo. Ironies dat 'n Masedoniese man Paulus in 'n droom hierheen lok, en dat die eerste bekeerling 'n vrou is! Wys jou net hoe die evangelie nie langs die normale sosiale konvensies loop nie.
Dit is interessant hoe God ongewone mense gebruik in die verspreiding van die evangelie na nuwe gebiede. In Afrika was dit 'n Ethiopiese ontmande. In Europa was dit 'n Grieks-Joodse vrou. Dit is asof God sulke mense kies om van die begin af te wys dat HÝ agter die diversiteit in mense staan en verandering bring van die periferie af om só 'n sterk eenheid tussen diverse mense te smee.
Vrydag, 19 Maart 2010 13:42	Geskryf deur Webmeester
Handelinge kan opgedeel word in ongeveer 6 breë bewegings wat telkens afsluit met 'n paar opsommende opmerkings van Lukas oor die vestiging en uitbreiding van die woord van God en die getal gelowiges.
Eerste beweging: 1:1-6:7 - Jode in Jerusalem
Die goeie nuus oor Jesus versprei na ander Jode in Jerusalem deur die werk van Petrus en Johannes en die ander apostels. Dit sluit 'n hele lys van "godsdienstige Jode uit al die nasies onder die son" (2:5) in wat op Pinksterdag na Petrus-hulle luister: Perse, Mediërs en Elamiete, sowel as die inwoners van Mesopotamië, Judea en Kappadosië, Pontus en die provinsie Asië, Frigië en Pamfilië, Egipte en die dele van Libië om Sirene, mense uit Rome, Jode sowel as heidene wat die Joodse geloof aangeneem het, Kretensers en Arabiere. 'n Verlamde man word genees wat tot 'n groot stuk getuienis teenoor die Joodse volk en twee keer teenoor die Joodse Raad lei.
Dit sluit af met die opmerking in 6:7 - "Die woord van God het verder versprei, en die getal gelowiges in Jerusalem het geweldig toegeneem. Selfs 'n groot aantal priesters het gelowig geword."
Vrydag, 19 Maart 2010 12:35	Geskryf deur Webmeester
Lukas, die enigste "heidense" skrywer in die Bybel, skryf twee boeke in die Nuwe Testament: die Evangelie van Lukas en die Handelinge van die Apostels.
In die Evangelie van Lukas vertel hy die verhaal van die evangelie wat alle Jode bereik.
In die Handelinge van die Apostels vertel hy die verhaal van die evangelie wat alle kulture bereik.
Dit begin in Jerusalem, bereik die Griekse Jode, sprei dan na Samaria en bereik die baster-Jode. 'n Ethiopiese Jood volg, waarna die evangelie eenvoudige die kulturele en etniese walle oorspoel en regdeur Asië tot in Europa versprei. Pragtig om te sien hoe die verhaal in Jerusalem begin en in Rome eindig - van Joodse hoofstad tot Wêreld hoofstad.
Die storie wat ons gaan lees is eintlik die hoogtepunt van die gemeente Jerusalem se geskiedenis. Hierna sou dit baie moeiliker gaan, omdat daar 'n grootskaalse vervolging sou uitbreek en die lidmate oor die hele wêreld versprei is. Van 'n grens-oorsteek-kant is dit natuurlik positief, maar van 'n gemeente funksionering kant baie moeilik om te hanteer.
Op 'n manier het dié gemeente uiteindelik gesterf sodat ander die lewe kon hê.
Lees Handelinge 6:1-7.
Maandag, 08 Maart 2010 06:59	Laas Opdateer op Vrydag, 19 Maart 2010 12:40	Geskryf deur Webmeester
Markus 5:1-20 (Matt 8:28-34; Luk 8:26-39); 7:31-37 (Matt 15:29-31)
Om hierdie gedeelte beter te verstaan help dit om die voorafgaande gebeure van die vinnig bewegende evangelie van Markus in gedagte te hou.
1. In die eerste hoofdeel van die evangelie word die begin van Jesus se publieke bediening vertel: Hy roep die dissipels, dryf demone uit, maak die siekes gesond en verbind dit telkens aan die koninkryk van God. In die proses begin die skares van verwondering om Hom saamdrom en laai die teenstand van die godsdienstige en politieke leiers op. Jesus fokus egter slegs op Jode in hierdie deel van sy bediening.
In die tweede hoofdeel van die evangelie, Markus 3:7-8:21, word gefokus op die impak van Jesus se bediening van lering en genesing op drie groepe: die skares wat steeds verwonderd staan oor wat Jesus alles doen en sê; die dissipels wat dieper in die geheim van Jesus ingelei word, selfs in die bediening gebruik word, maar stadig van begrip is; die groeiende teenstand wat Jesus se bediening uitlok. En hoewel dit aanvanklik ook slegs Jode is wat baat vind by sy bediening, brei dit uit om Grieke en ander groepe in te sluit, die besetene van Gerasa en die vrou van Siro-Fenicië.
2. Dit vorm verder deel van 'n ander interessante kontras wat getref word tussen die groep buitestaanders en dié groep wat 'n binnekring rondom Jesus begin vorm. Die buitestaanders word gou geïdentifiseer as die lede van die Joodse Raad en die Herodiane. Selfs sy familie word aanvanklik as buitestaanders geteken. Let op hoe sy familie gedink het Hy is van sy kop af (3:21). Dit is eers later dat van sy broers, spesifiek sy broer Jakobus, deel van die binnekring geraak het en selfs 'n leier in die kerk van Jerusalem geword het.
"Jesus identifies his family on the basis of the response to him rather than on natural kinship. The response of his natural family who sought to take him into their custody reflected their rejection of his ministry regardless of their motivation, which in Mark is given as concern for his mental stability. The response of the crowd who sought his presence and gathered around him, doubtless to hear his teaching, reflected their acceptance of him." (Guelich).
Sondag, 07 Maart 2010 09:00	Laas Opdateer op Vrydag, 19 Maart 2010 12:40	Geskryf deur Webmeester
Markus 1:21-28; 40-45; 2:1-12; 23-27; 3:1-6; 31-35; 7:1-13; 14-23
Markus begin sy evangelie op dramatiese manier. Jesus word gedoop, versoek en begin preek: "Die tyd het aangebreek, en die koninkryk van God het naby gekom. Bekeer julle en glo die evangelie." (1:15).
Die basis vir sy bediening in die eerste deel van die evangelie is Kapernaum. Dit is Jesus se tuisdorp, na Hy vroeër van Nasaret hierheen verhuis het. Kapernaum, 'n groot en besige stad aan die See van Galilea, word die sentrum vanwaar Jesus opereer (2:1; 3:20; Matt 4:13).
Drie groepe mense
Van die begin af is daar drie groepe mense rondom Jesus:
1. die skare,
2. die dissipels en
3. die skrifgeleerdes en Fariseërs.
En soos daar 'n stygende lyn van aanvaarding en bewondering onder die skare is, só is daar van die begin af 'n stygende lyn van ontsteltenis en verwerping onder die skrifgeleerdes. Die skeidslyne word skerp getrek tussen dié wat binne is en dié wat buite is, soveel só dat 'n mens soms wonder of die dissipels regtig in die binnekring is, weens hulle onbegrip. Jesus moet telkens vir hulle alleen eenkant toe neem om te verduidelik wat Hy doen en wat dit beteken.
En die spilpunt waarom die reaksies draai, is die impak wat die bediening van Jesus op hulle het.
Vir die skare is Hy die Wonderwerker, die een wat nuwe lewensmoontlikhede oopmaak.
Vir die Fariseërs is Hy 'n steen des aanstoots, wat nie net hulle wette en manier van doen omvêrwerp nie maar veral hulle beheer oor die godsdienstige lewe van die mense in gevaar stel.
Vir die dissipels is Hy 'n enigma, Een wat wel vir hulle uitgekies het, wat sy lewe met hulle op 'n manier deel wat nie vir die ander beskore is nie, maar wat met sy manier van doen hulle begrip só uitdaag, dat hulle worstel om by te kom.
Stap saam met Jesus deur die uitdagings van Kapernaum
In agt tonele vertel Markus ons hoe Jesus in Kapernaum bevryding en genesing vir besetenes en siekes bring, terwyl tegelykertyd die teenstand toeneem teen Hom. Ons gaan oorsigtelik kyk na die wyse waarop Jesus die uitdaging van die teenstand hanteer het, terwyl Hy steeds voortgegaan het om sy bediening uit te voer.
Saterdag, 06 Maart 2010 10:56	Laas Opdateer op Saterdag, 20 Maart 2010 06:42	Geskryf deur Webmeester
Stap met Jesus oor Grense - Pinksterreeks 2010
Van die begin af was dit die patroon: waar gelowiges 'n kulturele grens oorgesteek is, soos ons bv. in Handelinge 11 lees, waar 'n paar onbekende Joodse gelowiges in Antiochië met die Grieke oor Jesus gesels het, kom daar 'n kerk tot stand. (11:19-20). En waar hulle dit nie gedoen het nie, het die kerk gekrimp of tot niet gegaan.
Ek wil jou dus uitdaag om 'n reis dié Pinksterweek met jou gemeente te onderneem. Ons noem die reis: Stap met Jesus oor grense.
Vir 10 dae (of hoe lank jy ook al Pinkster gaan hou), gaan julle fokus op twee goed:
die wyse waarop Jesus en sy kerk in die Evangelies en Handelinge grense oorgesteek het, en
die mense wat die Here elke dag oor julle pad stuur, waarin ons self die grense sal ontdek waaroor die Here ons wil neem.
Elke aand moet dus ook só ingerig word, dat daar tyd is om te gesels hieroor in groepe of deur getuienisse. Die wêreld van die teks en die wêreld waarbinne ons leef, moet dus doelbewus in kontak met mekaar gebring word. Dit is die enigste manier waarop ons regtig die voorbeeld van Jesus en sy kerk kan volg om oor grense te begin stap in ons eie wêreld.